**Bășica de săpun**

*Tudor Arghezi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- "O să-ți povestesc din cer",

Zise umbrela din cuier.

- "Eu aș vrea ceva să spun

Din azur", zise bășica de săpun.

- "Am și eu un cuvânt, -

Zise răzătoarea de ciubote, - despre pământ."

- "Despre lumină n-am isprăvit",

Zise dintr-o cutie un chibrit.

- "Când o să vorbesc și eu, -

Zise tigrul de cârpă, - tremură cerul cu Dumnezeu".

- "Nu mă siliți, încă nu m-am vărsat",

Zise paharul de apă, gol și crăpat.

- "Glasul mi-l voi ridica

Profetic", zise trâmbița de tinichea.

- "Sunt cu zăvor și cu cheie",

Zise nasturele care se descheie.

- "Vârful meu fulgeră și străpunge, Zise

lancea de mucava, - unde-ajunge".

Toate aceste obiecte minunate

Uitaseră că sunt imitate.